ร้านเตี๋ยวไข่ เป็นร้านก๋วยเตี๋ยวในเครือเดียวกับร้านตำกะเตี๋ยว เกิดจากความต้องการที่อยากจะเพิ่มทางเลือกให้ลูกค้ามากขึ้น  โดยนำเมนูก๋วยเตี๋ยวของทางร้านที่มีเอกลักษณ์โดดเด่น มาขายแยกเป็นอีกหนึ่งร้าน รวมถึงเมนูเด็ดจานอื่นที่มีสูตรอาหารจากคุณแม่ ต่อยอดพัฒนาจนได้มาซึ่งรสชาติแสนกลมกล่อม 

แต่สำหรับก๋วยเตี๋ยวไข่ของที่นี่ไม่เหมือนใคร จุดเด่นอยู่ตรงเส้นที่มีทั้งเส้นหมี่และวุ้นเส้นในถ้วยเดียว  เป็นสองความอร่อยที่ลงตัว นอกจากนั้นยังมีน้ำซุปพิเศษ ที่เคี่ยวมากว่า 4 ชั่วโมง รสชาติหวาน อร่อย กลมกล่อม สั่งมาซดลดความเผ็ดให้คล่องคอ 

“หมี่วุ้นต้มยำแห้งไข่มะตูม” ( ราคา 65 บาท ) 
เมนูยอดนิยมของทางร้าน ชามนี้จุดเด่นอยู่ที่มีสองเส้นผสมกัน เส้นหมี่และวุ้นเส้น เป็นความอร่อยที่แตกต่างแต่ลงตัว จะได้ทั้งความเหนียวนุ่มจากเส้นทั้งสองแบบ คลุกเส้นกับเครื่องต้มยำ หมูสับ หมูสไลด์และไข่เป็ดยางมะตูมเยิ้มสีสวย รสชาติเข้มข้นจริงๆ สำหรับก๋วยเตี๋ยวแห้งอาจจะสั่งน้ำซุปรสมือแม่มาทานซดคู่กันก็คล่องคอ 

“หมี่วุ้นต้มยำปลากะพงแดง” ( ราคา 65  บาท ) 
รสชาติต้มยำจัดจ้านถึงใจ อร่อยเข้มข้น อาจหยุดทานน้ำต้มยำไม่ได้ ส่วนตัวปลากะพงนั้นชิ้นใหญ่ เนื้อนิ่ม แน่น ของคุณภาพจริงๆ 

“ปอเปี๊ยะสูตรคุณแม่” ( ราคา 55 บาท )  
นอกจากก๋วยเตี๋ยวเมนูหลัก ที่นี่ยังมีของทานเล่น จานเดียวให้ได้ทานเรียกน้ำย่อยกัน  เมนูแรกเป็นปอเปี๊ยะสูตรคุณแม่ จานนี้เป็นสูตรที่ตกทอดกันมา กรอบนอกนุ่มใน จะทานเปล่าๆ ไม่จิ้มน้ำจิ้มรสชาติก็กลมกล่อมอยู่แล้ว 

“ตีกรอบนมข้นหวาน และ ตีกรอบช็อคโกแลต” ( ราคา 29 บาท ) 
เพียงรูปทรงก็แตกต่างจากโรตีกรอบทั่วไป  ด้านนอกกรอบ ด้านในนุ่ม มีความมันของตัวโรตีกรอบ สองรสชาติให้ได้เลือกทาน แล้วแต่ความชอบของลูกค้า  แนะนำให้ใช้มือทาน จะได้อรรถรสแบบเต็มที่ 

หรือจะอร่อยเป็นเซทสุดคุ้มเพียงเพิ่มเงิน 35 บาท ก็จะได้เมนูเครื่องดื่ม 1 แก้ว ตีกรอบนมข้นหวาน และเลือก 1 เมนูไข่มะตูมหรือซุปผักคุณแม่ ครบเซทความอร่อยกันเลยทีเดียว 

ร้าน “เตี๋ยวไข่”  พร้อมเสิร์ฟทุกวัน  ตั้งแต่ 9 โมงเช้าพร้อมห้าง Tops อยากลองความแปลกใหม่ของก๋วยเตี๋ยวสองเส้น ไข่ยางมะตูมเยิ้ม ต้องมาที่นี่ “เตี๋ยวไข่” 